Dario Šarić dobio je novo priznanje za svoje igre u posljednje vrijeme, naime, imenovan je novakom mjeseca Istočne konferencije za ožujak. Član Philadelphia 76ersa je tako dobio nagradu i drugi uzastopni mjesec...

Kako se bliži kraj sezone tako su svi ljubitelji košarke u Hrvatskoj uvjereniji kako će Dario Šarić ponijeti titulu novaka godine u NBA ligi. Još jedna potvrda uoči najvažnije individualne nagrade koji novak može dobiti stigla je danas jer je hrvatski košarkaš drugi puta zaredom proglašen za rookieja mjeseca Istočne konferencije.

Nakon što je Joel Embiid uzeo nekoliko uzastopnih nagrada prije ozljede, primat je preuzeo njegov suigrač koji je nakon veljače dobio nagradu i za ožujak. Prvi je to puta u povijesti momčadi da su dva različita igrača dobila nagradu u istoj sezoni više puta.

U 17 utakmica u trećem mjesecu Šarić je imao prosjek od 18 koševa, sedam skokova i tri asistencije za 32 minute provedene na parketu. Bio je dvoznamenkast u 15 od 17 utakmica, od čega je u sedam ubacio 20 ili više koševa. Nijedan rookie nije imao više od tri takve utakmice ove sezone. Svoju je najbolju utakmicu odigrao 24. ožujka na gostovanju u Chicagu gdje je predvodio svoju momčad do pobjede s 32 poena.

Mjesec je zaključio s 312 poena i 119 skokova čime je postao tek osmi rookie koji je u jednom mjesecu ubacio više od 300 koševa i skupio barem 115 skokova. Pridružio se skupini igrača poput Anthonyja Davisa, Karla Anthonyja Townsa, Russella Westbrooka i LeBrona Jamesa.